07/12/2021 | Administración LocalMunicipal
Teo
Anuncio de aprobación definitiva do regulamento de bolsas de traballo temporal do persoal do concello de Teo

ANUNCIO DE APROBACIÓN DEFINITIVA DO REGULAMENTO DE BOLSAS DE TRABALLO TEMPORAL DO PERSOAL DO CONCELLO DE TEO O Pleno do Concello, na sesión ordinaria do 29 de setembro de 2021 acordou aprobar inicialmente o Regulamento de bolsas de traballo temporal do persoal do Concello de Teo. Sometido o expediente a información pública, durante trinta días, mediante anuncios publicados no BOP (número 202 do 22/10/2021), na web e no taboleiro de anuncios do concello, non se presentou reclamación algunha, polo que, de acordo co artigo 49 da da Lei 7/1985, de 2 de abril, reguladora das bases do réxime local(LRBRL), e de conformidade co acordo plenario citado, enténdese definitivamente aprobado o mencionado Regulamento. De acordo co disposto no artigo 70.2 da LRBRL, procédese á publicación íntegra do texto do Regulamento, que entrará en vigor trala súa publicación e unha vez transcorra o prazo previsto no artigo 65.2 da LRBRL. Teo, 30 de novembro de 2021 O alcalde, Rafael C. Sisto Edreira REGULAMENTO PARA A XESTIÓN DE BOLSAS DE TRABALLO TEMPORAL DO PERSOAL DO CONCELLO DE TEO PREAMBULO O artigo 55 do Real Decreto Lexislativo 5/2015, de 30 de outubro, do Estatuto Básico do Empregado Público, dispón os principios reitores que rexerán o acceso ao emprego público e a adquisición da relación de servizo. Así, establece que a selección do persoal funcionario e laboral debe realizarse mediante procedementos que garantan os principios constitucionais de igualdade, mérito e capacidade (artigo 23 CE) e outra serie de principios consagrados pola propia lei, como son: a) Publicidade da convocatoria e das súas bases. b) Transparencia. c) Imparcialidade e profesionalidade dos membros dos órganos de selección. d) Independencia e discrecionalidade técnica na actuación dos órganos de selección. e) Adecuación entre o contido dos procesos selectivos e as funcións ou tarefas que se vaian desenvolver. f) Axilidade, sen prexuízo da obxectividade nos procesos de selección. No referido á selección do persoal temporal, tanto o artigo 71 do Acordo regulador das condicións laborais do persoal funcionario ao servizo do Concello de Teo, como o artigo 71 do Convenio colectivo do Concello de Teo, establecen que a selección do persoal temporal se fará de acordo cos principios de igualdade, mérito e capacidade, así como o de publicidade. O referido sistema deberá permitir a máxima axilidade na selección, en razón da urxencia requirida para o desempeño transitorio dos postos de traballo ou das funcións correspondentes. En todo caso, o persoal laboral temporal deberá reunir os requisitos xerais de titulación e as demais condicións esixidas para participar nas probas de acceso aos correspondentes postos ou prazas de carácter fixo. Dispoñen igualmente que se elaborará, a través da negociación colectiva, un regulamento de selección de persoal temporal. Tendo en conta o anterior, resulta necesario o establecemento dunhas regras claras de xestión das distintas contratacións temporais, que conxuguen a necesaria axilidade na xestión destas co respecto aos ditos principios reguladores do acceso ao emprego público, e outorguen os niveis de transparencia necesarios para o seu control e salvagarda. De acordo co exposto, redáctase o presente Regulamento que, cumprindo o disposto no artigo 129 da Lei 39/2015, do 1 de outubro, do procedemento administrativo común das Administracións Públicas (LPACAP), adecúase aos principios de boa regulación recollidos no citado artigo. Os principios de necesidade e eficacia cúmprense dado o interese xeral en establecer de forma clara as normas de xestión das distintas contratacións temporais, sendo un regulamento municipal o instrumento máis axeitado para a súa consecución. O principio de proporcionalidade está asegurado ao conter a regulación imprescindible para a consecución dos obxectivos anteriormente mencionados. Axústase ao principio de seguridade xurídica, sendo coherente co resto do ordenamento xurídico. Tratándose do principio de transparencia, posibilitarase o acceso sinxelo, universal e actualizado ao Regulamento e os documentos propios do seu proceso de elaboración, nos termos establecidos no artigo 7 da Lei 19/2013, do 9 de decembro, de transparencia, acceso á información pública e bo goberno. A estes efectos prescíndese do trámite de consulta pública ao non ter o Regulamento un impacto significativo na actividade económica, realizándose o trámite de audiencia e información públicas de conformidade co artigo 49 da LRBRL. Por último, tratándose do principio de eficiencia, este Regulamento evita cargas administrativas innecesarias ou accesorias e racionaliza, na súa aplicación, a xestión dos recurso públicos. Artigo 1. Ámbito de aplicación.1. O presente Regulamento será de aplicación á xestión das bolsas de traballo que se creen para a selección de persoal destinado á prestación de servizos de carácter temporal.2. Os supostos nos que se poderán utilizar as bolsas de traballo quedarán limitados a circunstancias urxentes e inaprazables, que motiven a cobertura non permanente das vacantes producidas ou para a atención das eventuais necesidades que poidan demandar os servizos municipais. Artigo 2. Principios de actuación. Na selección de persoal integrante das bolsas respectaranse os seguintes principios: a) Publicidade das convocatorias e dos requisitos para integrar as bolsas. b) Igualdade, de acordo cos requisitos xerais de acceso ao emprego público e os requisitos do posto/praza. c) Mérito e capacidade. d) Transparencia na xestión do proceso. Artigo 3. Competencia na xestión das bolsas de traballo. A xestión das bolsas de traballo corresponde ao Servizo de Recursos Humanos do Concello, sen prexuízo das atribucións resolutorias que, segundo o previsto nas Bases Xerais reguladoras para a constitución e funcionamento das bolsas de emprego no Concello de Teo, aprobadas por Resolución da Alcaldía nº 973/2019, de 2 de decembro de 2019, corrixidas pola Resolución nº 184/2020, de 20 de febreiro de 2020, así como na normativa de réxime local, lle correspondan á Alcaldía ou órgano competente por delegación. Deberase dar conta á Comisión Seguimento das resolucións que se adopten ao respecto das dúbidas e problemas formulados. Artigo 4. Constitución das bolsas de traballo. a) A constitución e funcionamento das diferentes bolsas de emprego que se poidan crear no Concello de Teo, rexerase polo disposto neste Regulamento. b) No caso de non dispoñer de ningunha bolsa de traballo para un posto determinado ou de ser insuficiente a bolsa existente, e logo do ditame da Comisión de Seguimento do Regulamento de Bolsas de Traballo do Concello de Teo, poderá realizarse unha convocatoria específica para a creación dunha bolsa de traballo destinada a cobertura temporal de dito posto de traballo. Esta convocatoria deberá realizarse coa máxima axilidade, respectando, en todo caso, os principios de publicidade, mérito e capacidade. c) En defecto do exposto nos apartados anteriores deste artigo, cando non exista bolsa de traballo ou, de existir, esta sexa insuficiente para a cobertura dun posto de traballo e a urxencia non permita esperar á resolución da convocatoria específica para a súa creación, previo informe da Comisión de Seguimento do Regulamento de Bolsas de Traballo do Concello de Teo, poderán utilizarse outras bolsas de traballo do Concello destinadas a postos que garden similitude clara nas funcións a desempeñar, supeditando a duración do contrato ou nomeamento á resolución do proceso selectivo de creación da bolsa de traballo do posto de que se trate, á que haberá que acudir unha vez estea resolto o dito proceso. d) En calquera caso, a creación dunha nova bolsa de traballo suporá a anulación das bolsas que puideran existir para eses mesmo posto ou praza, salvo que concorra causa debidamente xustificada que aconselle o mantemento da bolsa en cuestión. Artigo 5. Obrigas das persoas integrantes das bolsas de traballo. As persoas integrantes das bolsas de traballo terán as seguintes obrigas: 1. A aceptación do presente Regulamento.2. As persoas candidatas das bolsas de traballo afectadas polo presente Regulamento, e que modificaran os seus datos con posterioridade a súa inclusión nas bolsas, deberán comunicar mediante a presentación dun escrito dirixido á Alcaldía do Concello de Teo, en calquera dos rexistros establecidos para tal efecto no artigo 16 da Lei 39/2015, de 1 de outubro, do procedemento administrativo común das Administracións Públicas, os datos persoais que de seguido se indican. Esta comunicación obrigatoria deberá realizarse no prazo máximo dun mes, contado desde a entrada en vigor do presente Regulamento. Datos obrigatorios: · Enderezo completo do domicilio válido para efectos de notificación, incluíndo, rúa, nº de edificio, portal, piso, lugar, concello, código postal etc. · Número de teléfono ao que realizar os chamamentos segundo os criterios establecidos no artigo 8 deste Regulamento. · Conta de correo electrónico.3. As persoas candidatas deberán manter informado ao Concello das variacións que se produzan nos datos proporcionados con anterioridade.4. As persoas candidatas deberán responder aos chamamentos e correos electrónicos das ofertas de traballo que se lle fagan desde o Concello no prazo máximo estipulado no artigo 8 deste Regulamento, por calquera dos seguintes medios: chamada telefónica ou correo electrónico indicando a aceptación ou rexeitamento da oferta. Para estes efectos, o número de teléfono e correo electrónico para realizar as ditas respostas, serán os que comunique o Concello no momento de realizar a oferta. Artigo 6. Situacións nas que se pode atopar un/unha candidato/a integrante das bolsas de traballo. As persoas que figuren nalgunha das listas de agarda constituídas poderanse atopar nalgunha das seguintes situacións: a) Dispoñibles: situación desde a que se é susceptible de recibir o chamamento ou oferta para a súa contratación. b) Contratadas: situación na que a persoa integrante da lista atópase prestando servizos efectivos no Concello de Teo, ao abeiro dunha Bolsa de Emprego. Finalizada a vixencia do correspondente contrato, a persoa en activo pasará novamente á situación de “dispoñible”, mantendo a súa posición ordinal inicial na bolsa de orixe. No caso de que a persoa contratada temporalmente, ao abeiro da correspondente bolsa de emprego, se atope incluída como dispoñible noutras bolsas de emprego do Concello, poderá aceptar ou rexeitar outra contratación temporal que se lle ofreza. No caso de aceptar, isto suporá unha renuncia voluntaria na súa relación de emprego vixente e pasará como “dispoñible” ao final da bolsa de emprego da que tivera derivado a contratación ou nomeamento ao que se renuncie. Idéntica actuación procederá no caso de renuncia voluntaria na relación de emprego vixente (derivada dunha bolsa de emprego existente) por aceptar outro nomeamento ou contrato de traballo noutra Administración ou entidade privada, e sempre que non concorra un suposto legal de reserva de posto e/ou con garantía/posibilidade de reincorporación. c) Suspendidas: situación producida por algunha das causas establecidas no apartado A.2) do artigo 8 deste Regulamento, a resultas da cal se impide formular á persoa afectada ofertas de traballo. Durante a situación de suspensión a persoa afectada non recibirá ofertas de traballo. Finalizada a suspensión a persoa afectada volverá a ocupar o lugar orixinario na lista. d) Excluídas: Situación que comportará a exclusión da bolsa de traballo, unha vez producida algunha das causas establecidas neste Regulamento, previa resolución. Artigo 7. Solicitude de servizos de carácter temporal.1. O servizo de Recursos Humanos tramitará sen maior dilación, de acordo ás disposicións deste Regulamento, calquera solicitude de prestación de servizos de carácter temporal que as áreas municipais lle dirixan.2. As solicitudes, para ser consideradas, deberán expresar con todo detalle e claridade os seguintes extremos: a) Circunstancias que orixinan a necesidade da contratación temporal. b) Carácter ordinario ou urxente da contratación. c) Tempo estimado da relación de servizo e porcentaxe da xornada que a esta supón no suposto de contratacións por reducións de xornadas. d) Xornada de traballo. e) Localización do posto. f) Calquera outro aspecto relevante para o proceso de selección ou para a materialización da contratación ou nomeamento oportuno. Artigo 8. Criterios de chamamento. Os chamamentos para a incorporación do persoal temporal pretendido realizaranse en base á orde de prelación vixente, en cada momento, entre as persoas integrantes de cada bolsa. En caso de oferta simultánea de varias incorporacións, estas ofreceranse en bloque, para a súa elección segundo a orde de prelación das persoas aspirantes. Os chamamentos realizaranse por vía telefónica e correo electrónico, ao número e dirección de correo electrónico que deberán ser facilitados, polas persoas integrantes das bolsas, no momento de terse presentado ao proceso selectivo para a súa creación. Así, e en aras a unha adecuada eficacia deste procedemento, as persoas interesadas deberán comunicar ao Concello, baixo a súa responsabilidade, calquera alteración destes datos de contacto, a efectos de chamamento, que se puidera ter producido. Realizaranse un máximo de tres chamadas telefónicas, durante unha mesma xornada laboral (entendida dende as 9:00 as 14:00 horas), a distinta horas e cun intervalo mínimo dunha hora. No caso de non terse producido resposta ás ditas chamadas, remitirase un correo electrónico final (dentro da mesma xornada). Tanto na chamada telefónica como no correo electrónico indicarase, como mínimo, a tipoloxía/modalidade da incorporación temporal ofertada (coa duración prevista, en caso de coñecerse, e/ou causa de finalización), o prazo máximo para a resposta e o número de teléfono e correo electrónico para poder contactar, a tales efectos, co Concello. Darase un prazo máximo de 24 horas, contado dende a hora de contestación da chamada ou, de non producirse, dende a hora da última chamada sen resposta, para aceptar ou rexeitar, a oferta realizada. A) De terse respondido a dito chamamento, no prazo sinalado, procederase do seguinte xeito: A.1) No suposto de aceptación da oferta, a Alcaldía resolverá a incorporación, na modalidade de emprego público que proceda e na data prevista ao efecto, da persoa integrante da bolsa chamada e que teña aceptado, á que se lle requirirá para que antes da mesma e no prazo concreto sinalado ao efecto, presente: 1.- Declaración responsable na que manifeste:.- Aceptación expresa do posto.- Que segue reunindo todos e cada un dos requisitos esixidos e acreditados no momento de terse presentado ao proceso selectivo para a creación da bolsa de traballo, así como de non estar separada anteriormente do servizo das Administracións Públicas e non estar incursa en causa de incapacidade ou incompatibilidade determinadas na lexislación vixente. - Igualmente fará constar que non padece enfermidade ou defecto físico que imposibilite o normal exercicio da función.2.- Número de afiliación na Seguridade Social.3.- Certificación de conta bancaria.4.- No caso de contratación para postos de traballo cuxas funcións impliquen contacto habitual con menores achegarase unha certificación negativa do Rexistro central de delitos sexuais na que se acredite a ausencia de condena por sentenza firme por algún delito contra a liberdade e indemnidade sexual (en cumprimento do artigo 13.5 la LO 1/1996, do 15 de xaneiro, de protección do menor, modificado pola Lei 26/2015, do 28 de xullo, de modificación do sistema de protección da infancia e da adolescencia). De non cumprir co prazo sinalado para a presentación da referida documentación, ou a data sinalada para a incorporación, entenderase que renuncia aos seus dereitos inherentes, non se procederá á súa efectiva incorporación e a Alcaldía proporá e resolverá a incorporación do/a aspirante que ocupe a seguinte posición ordinal na bolsa. Así mesmo, pasará a ocupar o último lugar da bolsa, agás que poida acreditar, documental e fidedignamente, as causas de forza maior que xustifiquen o dito incumprimento, que serán apreciadas e estimadas potestativa e discrecionalmente pola Alcaldía, e logo do ditame da Comisión de Seguimento. A.2) No suposto de rexeitamento da oferta, a persoa interesada que non alegase nin acreditase causa xustificada, será penalizada e pasará ao final da bolsa de emprego. Non obstante o anterior, poderá rexeitarse a oferta cando a persoa interesada alegue algunha das causas xustificadas que continuación se relacionan, sen prexuízo daqueloutras de forza maior que poidan alegarse e que serán obxecto de apreciación e estimación discrecional e potestativa por parte da Alcaldía, e logo do ditame da Comisión de Seguimento. Para iso, achegarase a documentación fidedigna no prazo máximo de tres (3) días hábiles, contados a partir do día seguinte ao do chamamento polo Concello, comunicado por teléfono e correo electrónico. As ditas causas de rexeitamento xustificado serán as seguintes: 1. Concorrencia de parto, permiso por nacemento, adopción ou acollemento, permiso de paternidade, risco durante o embarazo, risco durante o período de lactación natural e/ou situacións asimilables.2. Estar en situación de incapacidade temporal transitoria por continxencias comúns ou profesionais, acreditado co correspondente parte médico de baixa.3. Estar en situación de servizo activo noutra Administración Pública.4. Estar nalgunha das situacións de servizos especiais contemplada pola normativa de aplicación.5. Ter vixente un contrato de traballo cunha empresa/entidade privada, ou exercer como autónomo.6. Ter que coidar e/ou estar ao cargo dun familiar de ata segundo grao, cando este, por razóns de idade, accidente ou enfermidade non puidera valerse por si mesmo e non desenvolva unha actividade retribuída; ou situacións asimilables enmarcadas dentro do exercicio da conciliación laboral e familiar. A acreditación documental da finalización da causa que xerou a suspensión farase nun prazo non superior aos quince (15) días hábiles seguintes ao do día da terminación desta e producirá efecto o primeiro día hábil do mes seguinte. No caso de superar este prazo a persoa candidata pasará ao final da bolsa de emprego. B) De non terse producido ningún tipo de resposta ao chamamento, no prazo máximo anteriormente sinalado, aplicaranse ao/á candidato/a os mesmos efectos, en relación coa súa situación na Bolsa, que os previstos para os supostos de rexeitamento do chamamento sen alegación e acreditación de causa xustificada; o que implicará o seu pase ao último lugar da Bolsa, e así, sucesivamente, para cada unha das persoas integrantes que incorran en falta de resposta. C) Dilixencia de chamamentos. Ao obxecto da súa xustificación, consulta e acreditación administrativa, o/a empregado/a municipal que se encargue dos chamamentos fará constar, mediante dilixencia emitida ao efecto (e que obrará no expediente correspondente), os trámites efectivamente realizados. Neste sentido, indicarase, cando menos, os chamamentos realizados, as datas e horas nos que se realizaron as chamadas e o envío de correos electrónicos, se as persoas aspirantes chamadas tiveron respondido e no seu caso aceptado en prazo, as respostas recibidas e a documentación xustificativa achegada polas persoas chamadas, sen prexuízo daqueloutras circunstancias que, de ser o caso, se estime oportuno reflectir. Na realización dos chamamentos estará presente un/unha representante sindical do persoal traballador do Concello de Teo. D) Baixa definitiva. A acumulación, por unha mesma persoa integrante da Bolsa, de tres situacións de falta de resposta aos chamamentos e/ou rexeitamento inxustificado, o incumprimento do prazo fixado para a incorporación/toma de posesión e/ou a presentación de documentación previa, dará lugar á súa baixa definitiva na mesma. Igualmente, tamén serán causas de baixa definitiva as seguintes: a. Solicitude de baixa voluntaria por parte dos/as integrantes. b. Non reunir os requisitos requiridos (ou terse producido falsidade na acreditación dos mesmos). c. Ter sido separado ou inhabilitado do servizo público. d. Falecemento, incapacidade permanente ou cumprimento da idade ordinaria de xubilación fixada, de ser o caso, en cada momento. En todo caso, a dita baixa definitiva deberá ser acordada, mediante resolución debidamente motivada, por parte da Alcaldía, e logo do ditame da Comisión de Seguimento. En calquera caso, garantirase ás persoas afectadas o trámite de audiencia. Artigo 9. Continuidade na prestación de servizos. As licenzas por maternidade seguidas de vacacións ou outras licenzas cubriranse pola mesma persoa se se producen secuencialmente e sen interrupción. Se se realizase un nomeamento ou contrato laboral a favor dun/dunha candidato/a proveniente dunha bolsa de traballo e, durante a vixencia do mesmo, se producise unha nova necesidade de contratación que supuxese unha mellora das condicións laborais das persoas que estivesen contratadas temporalmente, ofertarase o posto a cubrir en base á orde de prelación vixente, en cada momento, entre as persoas integrantes de cada bolsa. Artigo 10. Fin da relación de emprego. Ao producirse a finalización da relación de emprego como persoal temporal, as persoas responsables de cada área administrativa, deberán dar conta ao Servizo de Recursos Humanos da data prevista de finalización da relación contractual correspondente, para pasar a persoa candidata á situación de “dispoñible”. Esta comunicación efectuarase, sempre que sexa previsible, con, polo menos, 7 días naturais de antelación á dita finalización. A persoa aspirante retornará á posición ordinal que, en cada momento, e en virtude da puntuación inicialmente acadada no proceso selectivo, lle corresponda dentro da bolsa. Artigo 11. Comisión de Seguimento das Bolsas de Traballo do Concello de Teo. Para os efectos do control e estudo das incidencias e/ou reclamacións que puideran xurdir na xestión das bolsas de traballo, crearase unha Comisión Paritaria de Seguimento das Bolsas de Traballo do Concello de Teo. Esta comisión estará presidida pola Alcaldía ou concelleiro/a en quen delegue e estará integrada por dous representantes designados polo Goberno e dous delegados sindicais en representación do Comité de Empresa e da Xunta de Persoal. A dita comisión poderá dispoñer a incorporación dos/as asesores que considere e estes/as actuarán con voz pero sen voto no exercicio das súas especialidades técnicas. Artigo 12. Publicación das bolsas. Tras a finalización de cada proceso selectivo que implique a creación de bolsas de traballo, o seu resultado será publicado na páxina web do Concello: www.concellodeteo. gal, onde permanecerán expostas mentres continúen vixentes. Artigo 13. Publicación dos movementos das bolsas de traballo. Para os efectos de darlle publicidade aos movementos que se produzan nas bolsas de traballo, e en aras de cumprir coa normativa de protección de datos de carácter persoal, asignaráselle un código alfanumérico a cada unha das persoas candidatas que integren as respectivas bolsas de traballo, e que será, en todo caso, a única maneira coa que poidan ser identificadas. Este código corresponderase coa primeira inicial do primeiro e segundo apelido xunto cos catro últimos díxitos e a letra do NIF. No caso de persoas candidatas que só teñan un apelido substituirase a letra do segundo apelido por un cero. (Exemplo: Florencio Antonio Gomez Acebo Berrioategortua, con NIF XXXXXXXXX, corresponderíalle o código alfanumérico CR8888K; Charles Taylor XXXXXXXXX, corresponderíalle o código alfanumérico T08888H). Disposición adicional única Unha vez aprobado este Regulamento, publicarase o seu contido no BOP e na páxina web do Concello de Teo. Nesta publicación farase constar a obriga de actualizar os datos persoais conforme ao estipulado no artigo 5.2 deste Regulamento. Disposición transitoria única As contratacións que se produciran con anterioridade á entrada en vigor do presente Regulamento manterán os efectos ata que se produza a súa finalización por calquera das causas previstas nas Bases Xerais para a constitución e funcionamento das bolsas de emprego no Concello de Teo, aprobadas por Resolución da Alcaldía nº 973/2019, de 2 de decembro de 2019, corrixidas pola Resolución nº 184/2020, de 20 de febreiro de 2020, e nas correspondentes bases específicas. Disposición final Este Regulamento entrará en vigor unha vez que, publicado o seu texto integro no BOP, transcorra o prazo previsto no artigo 70.2 en relación co 65.2 da LRBRL, e será de aplicación a todas as bolsas de traballo que estean ou poidan estar vixentes no Concello de Teo.